prof. PhDr. Milan Portik, PhD., Katedra predškolskej a elementárnej pedagogiky a psychológie, PF PU v Prešove

# P O S U D O K

**publikačnej činnosti a celkové zhodnotenie vedeckej a pedagogickej činnosti v rámci inauguračného konania za profesora doc. PaedDr. Ivana Pavlova, PhD. v študijnom odbore Andragogika**

Status univerzitného profesora, v kontexte kritérií a nárokov vyplývajúcich z tejto pozície, je priesečníkom vedeckovýskumnej, publikačnej a pedagogickej dispozície a erudovanosti, ktorá má presahy v širokej odbornej komunite nielen doma, ale i v zahraničnom priestore

Dlhodobé, takmer tridsaťročné pracovné kontakty s inaugurantom v oblasti vzdelávania učiteľov, recenzovanie jeho mnohých vedeckých a odborných publikácií, spoluúčasť na riešení zaujímavých vedeckých projektov, vedeckých konferenciách, organizovaní rôznych typov vzdelávania učiteľov, ma oprávňujú vysloviť presvedčenie, že doc. Pavlov svojou erudovanosťou, výskumnými aktivitami, publikačnou činnosťou a mimoriadnym pracovným nasadením patrí k výrazným a významným osobnostiam nášho školstva. Manažérske a osobnostné kvality inauguranta, pracovitosť, húževnatosť, tímová spolupráca, príkladné plnenie povinností – to sú atribúty pre vyslovenie kladného výsledku inauguračného konania.

Ako oponent inauguračného konania doc. PhDr. Ivana Pavlova, PhD. som obdŕžal podkladové materiály, precízne spracované vo všetkých sledovaných položkách. Po ich dôkladnom preštudovaní sa môžem zodpovedne vyjadriť k plneniu kritérií na menovanie doc. Pavlova za profesora v odbore andragogika.

Posudok je štruktúrovaný do nasledujúcich oblasti:

- plnenie kritérií pre inauguračné konanie

- kvalifikačné predpoklady uchádzača, jeho profesná dráha

- uchádzač ako vedecká a pedagogická osobnosť

- vedecká škola, teoretické a aplikačné presahy vedeckej školy

- záverečné vyjadrenie

Kritériá, ktoré uplatňuje UMB v Banskej Bystrici pri vymenovacom konaní na profesorov tak v oblasti vzdelávania, ako aj vo vedeckovýskumnej i publikačnej doc. Pavlov spĺňa a takmer vo všetkých vysoko prekračuje (vedecké monografie 2/6, vysokoškolské učebnice 2/4, vedecké odborné práce v databázach ISI WOK, Scopus 3/3, vedecké a odborné práce mimo databáz ISI WOK 25, z toho v zahraničí 6/26, vedecké práce 40/61, z toho vedecké odborné práce evidované v databázach ISI WOK 3/4, ohlasy na publikačnú činnosť 60/306, citácie domáce 208 (Wos 1), citácie zahraničné 20/98 (Wos15).

Významné sú aktivity spojené s riešením vedecko-výskumných a tematických úloh, kde uchádzač takisto spĺňa požadované kritériá. Moje mimoriadne uznanie si zasluhuje jeho zahraničná spolupráca v oblasti vzdelávania, študijné pobyty i expertízna činnosť

Doc. Pavlov absolvoval v roku 1989 na PF UPJŠ v Prešove študijný odbor učiteľstvo všeobecnovzdelávacích predmetov: ruský jazyk- pedagogika.. Titul PhD. v odbore Pedagogika získal v roku 2003 na FF UK v Bratislave. Odborný rast pokračoval ukončením habilitačného konania v roku 2013 v B.Bystrici v študijnom odbore Pedagogika. Tematické zameranie kvalifikačných prác (Kontinuálne vzdelávanie učiteľov na Slovensku, Profesijný rozvoj učiteľov na Slovensku) ukazujú na dominantnú profiláciu a záujem uchádzača o učiteľa, učiteľské povolanie, učiteľstvo a v týchto intenciách aj školstvo a to nielen u nás, ale aj v širšom medzinárodnom meradle. Tomuto snaženiu podriadil aj ďalší kvalifikačný rast štúdiom rôznych foriem vzdelávania (1997–Od personálnej administratív k riadeniu ľudských zdrojov; 1998-Funkcia metodických orgánov v praxi riadenia školy; 2001- Na ceste kvality do školy Európy;2001-Profesijný rozvoj pedagogického zboru školy; 2005-Pedagogika neformálneho vzdelávania dospelých vo Švédsku;2011- ukončil funkčné inovačné vzdelávanie). Z uvedenej gradačnej dráhy je vidieť evidentný plynulý postup a dozrievanie v odbornej kvalifikácii inauguranta.

Profesná dráha uchádzača je priesečníkom jeho odbornej i manažérskej graduovanosti. V rokoch 1989-1995 bol učiteľom Pedagogiky na Strednej pedagogickej škole v Prešove. Od roku 1995 až do roku 2019 pôsobil vo významných funkciách metodických centier (riaditeľ, generálny riaditeľ, námestník) ďalej ako metodik, lektor v kontinuálnom vzdelávaní pedagogických a odborných zamestnancov škôl a školských zariadení. Jeho pedagogická aktivita ako vysokoškolského učiteľa v rokoch 1997 až 2013 bola na týchto vysokých školách: PF, FF PU v Prešove a FOŠ TUKE Košice. Od roku 2013 až po súčasnosť pôsobí ako učiteľ denného a externého štúdia na PF UMB v Banskej Bystrici. V pedagogickom procese sa profiluje na výučbu predmetov v odbore andragogika: Teória výchovy dospelých, Teória vzdelávania (didaktika) dospelých, Základy manažmentu pre andragógov, Andragodiagnostika, manažment a marketing vo vzdelávaní dospelých. Významná je aj jeho pedagogická aktivita v ČR na PdF UK v Prahe, kde vyučuje tieto predmety: Management vzdělávaní dospělých, Evropská dimenze ve vzdělávaní, Teorie vzdělávaní dospělých, Andragogické poradenství. To, že inaugurant je pedagógom širšieho zamerania dokladuje aj jeho výučba v rokoch 1998-2020 na Prešovskej univerzite týchto predmetov: Teŕia výchovy, Všeobecná didaktika, Základy edukačných vied, Teórie výchovy a vzdelávania, pedeutológia, Didaktika pedagogiky, Náčuvová a výstupová pedagogická prax.

Významné sú jeho prednáškové aktivity v zahraničí: Poľsko (Kielce); Taiwan (Taipei); Francúzsko (Lyon); Japonsko (Tokyo); Rusko (SanktPeterburg); Holandsko (Utrecht)

V pedagogickej činnosti je potrebné vyzdvihnúť vedenie ukončených záverečných prác: 20 Bc, 31 Mgr, 4 ukončení doktorandi a 4 študujú.

Tento enumeratívny prehľad pedagogickej činnosti a aktivít uchádzača ukazuje na mimoriadnu angažovanosť, entuziazmus a cieľavedomosť inauguranta. Doc. Pavlov sa vyprofiloval na významného odborníka v oblasti vzdelávania dospelých nielen u nás, ale významnú pozíciu má aj v zahraničí.

V kontexte pedagogických aktivít je významná aj vedecko-výskumná aktivita, kde evidujeme: v projektoch medzinárodných grantových schém: 1x vedúci a 1x spoluriešiteľ; v projektoch domácich grantových schém (KEGA,VEGA,APVV): 4x vedúci a 4x spoluriešiteľ; v iných projektoch, ktorých súčasťou je výskum alebo jeho aplikácia do praxe: 3x vedúci projektu a5x spoluriešiteľ.

Tematické zameranie riešených projektov je dominantne zamerané na vedeckú orientáciu inauguranta (Podpora gramotnosti dospelých pre rozvoj inklúzie a rovnoprávnosti; Učitelská profese v měnicích se požadavcích na vzelávaní; kariérny systém profesijného rozvoja učiteľov a model podpory profesijného učenia v škole; Aplikácia modelu andragogického poradenstva v kontexte profesionalizácie učiteľstva; Rozvoj poradenských kompetencií študentov v študijnom odbore andragogika; Andragogická etika v teórii edukácie dospelých, Konštrukt docility v teórii edukácie dospelých a ďalšie.

Vedecko-výskumné aktivity majúce presah na budovanie vedeckej školy inauguranta sledujeme aj v témach doktorandov inauguranta: Edukácia imigrantov v SR; Koncept medzigeneračného učenia vo výchove a vzdelávaní dospelých; Etické aspekty výchovy a vzdelávania dospelých; Kompetenčné rámce činnosti pracovníka s mladými dospelými v krajinách Európskej únie a na Slovensku; Docilita dospelých v optike kognitívnej neurovedy; Andragogické poradenstvo učiteľom pôsobiacim v špecifickom edukačnom prostredí )...

Moje hodnotenie uchádzača v inauguračnom konaní dopĺňam ešte krátkou charakteristikou predložených prác.

Červenou niťou snaženia inauguranta je úprimná snaha o kultiváciu vzdelávania a vzdelanosti v širokom spektre veku i profesií. K tomuto typu prác patria vedecké monografie: Učiteľská andragogika – o profesijnom vzdelávaní a poradenstve, Štandardizácia profesijných kompetencií učiteľov a vedecká štúdia Poradenstvo v podpore profesijného rozvoja pedagogických zborov škôl. Obsahovo sú orientované na analýzu súčasného stavu profesionalizácie učiteľského povolania v kontextoch podpory, ktorej sa nášmu školstvu dostáva jednak z úrovne štátu, ale i inštitúcií zabezpečujúcich pregraduálnu a postgraduálnu edukáciu. Cieľom týchto prác, slovami inauguranta, je poskytnúť nielen odbornej verejnosti podnety na hlbšie teoretické úvahy, ale aj praxeologické námety v kontexte úsilia o profesionalizáciu učiteľstva a budovanie moderných systémov podpory jeho rozvoja.

Vedecké monografie sú napísané veľmi zrozumiteľným jazykom, výborným štatisticky kultivovaným textom, perfektnými schémami.

V podobnom duchu je napísaná aj vysokoškolská učebnica Teória výchovy a sebavýchovy dospelých (1.časť), ktorá má pomôcť „utvárať andragogické myslenie- schopnosť porozumieť väzbám medzi kategóriami, javmi, procesmi, podmienkami, kontextami a konceptmi mnohotvárnej sociálnej reality adeptov odboru a tých, ktorí sa profesijne venujú výchove a vzdelávaniu dospelých“.

Z uvedených prác, ktoré majú charakter monografií a vysokoškolských učebníc a sú dopĺňané množstvom vedeckých štúdií, odborných článkov i referátov na konferenciách mi celkovo vychodí, že v uvedených oblastiach vedeckovýskumnej,  pedagogickej i publikačnej činnosti doc. Pavlova sa v plnej miere odrážajú nielen jeho vynikajúce schopnosti kritickej analýzy súčasných problémov, ale aj snahu o vedecky prístup ich riešenia.

Pozitívne hodnotím aj aktivity a činnosti inauguranta v odborových a vedeckých komisiách, členstvo v medzinárodných vedeckých výboroch konferencií, členstvo v redakčných radách, vedeckých radách, skúšobných komisiách. Inaugurant svojím výskumom, publikačnou a manažérskou aktivitou preukazuje, že je uznávanou osobnosťou nielen v rámci Slovenska, ale aj v medzinárodnom akademickom priestore v oblasti vzdelávania dospelých s akcentom na vzdelávanie učiteľov.

**Námet do rozpravy**

Kontinuálne vzdelávanie učiteľov má mnoho podôb projektovania i realizácie. Ktoré sú aktuálne najnaliehavejšie oblasti ich kultivácie?

**Záver:** Vychádzajúc z intencií zákona o vysokých školách, z § 75, ktorý uvádza, že profesor je zodpovedný za výskum a vzdelávanie v príslušnom študijnom odbore, že prispieva svojou výskumnou, pedagogickou a organizačnou činnosťou k rozvoju poznania v tomto študijnom odbore a k objasňovaniu vzťahov s ostatnými študijnými odbormi, že formuje trendy, koncepcie vedeckého výskumu, vedie výskumné tímy a organizuje medzinárodné vedecké podujatia, a to v súlade so vzdelávacou činnosťou, potom s plnou zodpovednosťou konštatujem, že tieto **kritériá doc. Pavlov plní**.

Preto  **odporúčam**  schváliť návrh na menovanie doc. PaedDr. Ivan Pavlova, PhD. za  **profesora v študijnom programe Andragogika.**

V Prešove 20. apríla 2020 prof. PhDr. Milan Portik, PhD.

PF PU v Prešove

oponent